PRIJEDLOG

Na temelju članka 29. Statuta Grada Čakovca (Službeni glasnik Grada Čakovca 1/2021, 2/22, 6/23, 1/25), Zakona o udžbenicima i drugim obrazovnim materijalima za osnovnu i srednju školu (Narodne novine, broj 116/2018, 85/22, 92/2024), Gradsko vijeće Grada Čakovca na svojoj sjednici održanoj _________ 2026. donosi sljedeću

O D L U K U 
o sufinanciranju drugih obrazovnih materijala 
za školsku godinu 2026./2027.
 

Članak 1.
 Ovom se Odlukom utvrđuju kriteriji i način sufinanciranja drugih obrazovnih materijala te dopunskih i pomoćnih nastavnih sredstava za učenike osnovnih škola s prebivalištem na području Grada Čakovca za školsku godinu 2026./2027.
 
Članak 2.
 Grad Čakovec sufinancirat će druge obrazovne materijale za učenike redovitih osnovnih škola iz članka 1. ove Odluke.
Spomenuto se odnosi na radne bilježnice i zbirke zadataka za obvezne i izborne nastavne predmete, likovne mape, Geografski atlas za osnovnu školu, radni materijal za izvođenje vježbi i praktičnog rada za nastavu tehničke kulture i dr., što su osnovne škole na osnovi članka 16. st. 6. Zakona o udžbenicima i drugim obrazovnim materijalima za osnovnu i srednju školu (Narodne novine, broj 116/2018, NN 85/22, 92/24, 105/25) objavile na svojim internetskim stranicama.
Grad Čakovec sufinancirat će za učenike Centra za odgoj i obrazovanje Čakovec, uzevši u obzir da je to posebna odgojno-obrazovna ustanova, nabavu dopunskih i pomoćnih nastavnih sredstava te ostalih sredstava potrebnih za odgojno-obrazovni rad učenika s teškoćama u razvoju u iznosu od 20 eura po učeniku.
Sufinanciranje drugih obrazovnih materijala obuhvaća materijale navedene u Repozitoriju odobrenih drugih obrazovnih materijala za osnovnu školu, objavljenom na službenim mrežnim stranicama Agencije za odgoj i obrazovanje. 

Članak 3.
Roditelji (skrbnici) učenika ostvaruju pravo na sufinanciranje drugih obrazovnih materijala na osnovi dostavljenog zahtjeva i računa. Zahtjev i račun roditelji su dužni dostaviti osnovnoj školi koju njihovo dijete pohađa najkasnije do 30. listopada 2026. godine. 
Ako učenik pohađa školu kojoj je osnivač Grad Čakovec, OŠ Strahoninec ili OŠ Petar Zrinski Šenkovec, zahtjev je potrebno dostaviti školi koju dijete pohađa. 
Ako učenik ima prebivalište na području Grada Čakovca, a ne pohađa OŠ Strahoninec, OŠ Petar Zrinski Šenkovec ili školu kojoj je osnivač Grad Čakovec, zahtjev i račun roditelji su dužni dostaviti Gradu Čakovcu. 
Spomenuto pravo ne ostvaruju roditelji (skrbnici) učenika kojima će se drugi obrazovni materijali sufinancirati ili financirati po drugoj osnovi.
Roditelji (skrbnici) učenika kojima će se drugi obrazovni materijali djelomično financirati odnosno sufinancirati po nekoj drugoj osnovi ostvaruju pravo da im se iz proračuna Grada Čakovca sufinancira preostali dio troškova, do ukupnog iznosa. 
Roditelji (skrbnici) učenika prvih (1.), drugih (2.) i trećih (3.) razreda ostvaruju pravo na sufinanciranje drugih obrazovnih materijala u maksimalnom iznosu od 40 eura po učeniku, roditelji učenika četvrtih razreda u maksimalnom iznosu od 60 eura, a roditelji učenika od petog (5.) do osmog (8.) razreda u maksimalnom iznosu od 80 eura. 
Ako škola temeljem dostavljene dokumentacije utvrdi da je roditelj (skrbnik) za nabavu drugih obrazovnih materijala utrošio manji iznos od iznosa navedenih u stavku 5. ovoga članka, roditeljima (skrbnicima) će biti isplaćen utvrđeni umanjeni iznos. 

Članak 4.
Nakon što prikupe i prekontroliraju dokumentaciju navedenu u članku 3. ove Odluke, škole su dužne Gradu Čakovcu dostaviti zahtjev za nadoknadu sredstava za kupljene druge obrazovne materijale. 
Ako je nabavu provodila škola, ona je dužna Gradu Čakovcu dostaviti zahtjev za nadoknadu sredstava s priloženim računima i dokazima o plaćanju računa. 
Temeljem dostavljenih zahtjeva škola Grad Čakovec će izvršiti uplate, tj. povrat sredstava, na račune škola odnosno na račune roditelja ako se radi o učenicima koji pohađaju osnovnu školu kojoj osnivač nije Grad Čakovec.

Članak 5.
Procjenjuje se da je za sufinanciranje drugih obrazovnih materijala i ostalih sredstava za odgojno-obrazovni rad učenika s teškoćama u razvoju za školsku godinu 2026./2027. potreban iznos od 150.000,00 eura.
Konačan je iznos promjenjiv jer ovisi o cijenama kupljenih drugih obrazovnih materijala različitih nakladnika te o broju podnesenih zahtjeva učenika.
Sredstva za provedbu ove Odluke osigurana su u proračunu Grada Čakovca za 2026. godinu (Službeni glasnik Grada Čakovca 5/2025). 
 
Članak 6.
Ova Odluka stupa na snagu osmog dana od objave u Službenom glasniku Grada Čakovca. 

